Kvennalið Snæfells sigraði í þýðingarmiklum leik í gærkvöldi þegar liðið mætti Haukum frá Hafnarfirði í Stykkishólmi . Lokatölur urðu 88 : 75 og því hefur Snæfell treyst stöðu sína allvel í toppbaráttunni í Dominos deildinni í körfubolta . Leikurinn fór jafnt af stað en fljótlega byrjaði Snæfell að taka fram úr með góðum leik . Staðan að loknum fyrsta leikhluta var 19:11 og í hálfleik 40 : 31 . Hólmarar héldu uppteknum hætti í síðari hálfleik og héldu Hafnfirðingum í seilingar fjarlægð . Haukar náðu hins vegar að minnka muninn í fimm stig undir lok þriðja leikhluta , 56 : 61 . Snæfellskonur bættu þó aftur í og höfðu yfir að leikhlutanum loknum 65 : 56 . Síðasti leikhlutinn var síðan eign Hólmara sem með afbragðs varnarleik lönduðu mikilvægum sigri í leikslok . Chynna Unique Brown var atkvæðamest í liði Snæfells í leiknum með 35 stig og 10 fráköst , en næst kom Hildur Sigurðardóttir með 17 stig og 8 stoðsendingar . Þá skoruðu Hildur Björg Kjartansdóttir og Eva Margrét Kristjánsdóttir 13 stig hvorar , Guðrún Gróa Þorsteinsdóttir 6 , Helga Hjördís Björgvinsdóttir 3 og Berglind Gunnarsdóttir 1 . Með sigrinum jafnaði Snæfell topplið Keflvíkinga að stigum sem tapaði fyrir KR sama kvöld . Snæfell er því jafnt Keflavík í 1. - 2. sæti Dominos deildarinnar með 20 stig og hafa liðin fjögurra stiga forskot á lið Hauka sem er í 3. sæti með 16 stig . Snæfell fær síðan tækifæri til að sitja eitt á toppnum yfir hátíðarnar því liðið mætir Keflavík í síðasta leik fyrir jól á laugardaginn kemur á útivelli .